  Майя Бывальцева Ижкарысь Шор площадьлэсь куинетӥ люкетсэ «Жильё и городская среда» йӧскалык ӵектосъя тупатъян ужъёсты 30 шуркынмонлы йылпумъялозы. Со сярысь 19-тӥ гудырикошконэ журналистъёслы карлэн тӧроез Олег Бекмеметьев ивортӥз. Музъем ужъёсты туннэ нуналлы йылпумъязы ни. Интывылысь 8 сюрс тонна пала сюез поттӥзы. Али туала котырес фонтанлы коммуникациос кыско, инъетаз бетон кисьто. Собере ассэ площадез умоятон борды кутскозы: татын пергола кылдоз, «Металлург» культура дворец но «Россия» кинотеатр вискын шутэтскон инты луоз, выль тыл луоз – дыкужымез шыръясь, светодиодной, куать павильонъёс кылдозы, отын сиён-юон вузалозы. Ӵектосъя 36 писпуос но сюрс пала куакъёс луозы Олег Бекмеметьев, Ижкарлэн тӧроезӴектослэн кивалтӥсез Валентина Ветчанина ужъёс чаклам радлыкъя мыно шуыса пусйиз, таяз арняе фонтан улысь технической висъетлэсь борддоръёссэ лэсьтонэз быдэстыны малпало. Солэн кылъёсызъя, фонтан вуэн уз пазяськы. 10 сантиметр мурда вулэн вылыз ӵошкыт луоз, отын пергола, шутэтскон инты адӟиськозы. Сое вуоно арын гужем лэзёзы. Шор площадьлэсь куинетӥ люкетсэ выльдон 155 миллион манет тыр усёз. Куинетӥ люкетсэ тупатъям бере выжез но эспланадаез умоятозы. Олег Бекмеметьевлэн верамезъя, эспланадалы дизайн-проект но проектно-сметной ужкагазъёс эскеронъёсты ортчизы. Тупатъян ужъёс борды вуоно арын басьтӥськыны малпало.  Тегъёс: Ижкар Удмуртия лэсьтськон ОлегБекмеметьев Шорплощадь  